דיווחית

דיווחית היא מערכת אלחוטית של מכשירים מסוג זימונית, לשידור התרעות קוליות או הודעות טקסט של פיקוד העורף בזמן חירום, המיוצרת ומופעלת על ידי חברת "ביפר תקשורת". ה"דיווחית" הושקה לראשונה בינואר 1991, לקראת מלחמת המפרץ, כתשתית התרעה ואזעקה על בסיס מערכת הזימונית של חברת "ביפר", עבור לקויי שמיעה. הפרויקט החל ביוזמה של חברת "ביפר" בשיתוף אגודת החירשים בישראל והארגון היהודי ההומניטרי ג'וינט. במסגרת הפרויקט חולקו מכשירי זימוניות רוטטות, שפעלו עם הפעלת האזעקה באזור, במקרה של התקפת טילים על ישראל. בשנת 2000 חודש הפרויקט ביוזמת משרד העבודה והרווחה, פיקוד העורף וחברת "ביפר" ושוב חולקו מכשירי זימונית ללקויי שמיעה, עבור שידור סימולטני של התראות כגון אזעקה בעיתות חרום. חברת "ביפר" המשיכה בפיתוח המערכת עבור "פיקוד העורף", במטרה לשדר תשדורת אלחוטית, לצורך העברת אזעקה בעיתות חרום למספר בלתי מוגבל של מכשירים, בתוך שניות בודדות. המטרה הייתה לקצר את זמן התגובה של הציבור בעת התקפת טילים או שיגור רקטות, תוך שילוב עם מערך ההתרעה של פיקוד העורף. את המערכת החל פיקוד העורף לפרוס ביישובי קו העימות. בשנת 2005 התנהל גם משא ומתן עם האיחוד האירופי לרכישת כ-50 אלף מערכות "דיווחית", שיתריעו מפני אסונות טבע המוניים, כגון צונאמי, הוריקן, שיטפונות ומפולות שלגים. בסוף שנת 2005 הוחל בפריסה של מערכות "דיווחית" בכל יישובי עוטף עזה. בינואר 2006 הוחל בפריסה של מערכות "דיווחית" בתחנות כיבוי ברחבי המדינה, ועד תחילת קיץ 2006 נפרסו בישראל כבר כ-15,000 מערכות "דיווחית". במהלך מלחמת לבנון השנייה חולקו כ-5,000 מכשירים באזור גבול הצפון, ולאחר המלחמה הותקנו דיווחיות בבתי התושבים במטולה. בקיץ 2007 הותקנה מערכת מדגם "דיווחית פלוס" ב-65 בתי עסק ומפעלים באזור שדרות, כשדרוג של מערכות קיימות של ביפר, אשר מתריעות על נפילת רקטות. המערכת המשודרגת מעבירה דיווח התרעות "צבע אדום" ועדכון מיידי של הנחיות חירום, והותאמה לצורכי חברות עסקיות, מוסדות חינוך ומוסדות ציבור. היא מקושרת בממשק ישיר למערכת זיהוי הירי בעוטף עזה, והופכת את קבלת ההודעה להתרעה קולית שמכריזה בקול רם 'צבע אדום', כך שנוכחים במקום ידעו מיד להיכנס למרחבים מוגנים. במהלך שנת 2008 הורחבה הפריסה של המערכת עד אזור אשדוד. בנוסף חילק משרד הרווחה מכשירים לכבדי שמיעה בבכל אזור הדרום. בספטמבר 2010, הודיע פיקוד העורף כי ירכוש אלפי מכשירי "דיווחית" לכבדי שמיעה, בעלות כוללת של כ-13 מיליון שקל, על רקע הפקת לקחים ממלחמת לבנון השנייה ומבצע עופרת יצוקה, במהלכם התקשו כבדי שמיעה לשמוע את צופרי האזעקה. הדיווחית, באתר קבוצת ביפר תמיר כהן, חירשים בדרום מקבלים התרעה על ירי לעיר מגוריהם בלבד, באתר הארץ, 13 בנובמבר 2012 אילנה באום ויהודה גולן, אזעקה רוטטת לחרשים, מעריב, 31 בינואר 1991 אבי שמול, בחיפה יקבלו החירשים איתורית רוטטת, חדשות, 30 בינואר 1991 טל שחף, 500 מכשירי ביפר רוטטים לחרשים-בארץ, מעריב, 11 בפברואר 1991 TheMarker, משרד העבודה והרווחה, פיקוד העורף וחברת ביפר יחלקו מכשירי זימוניות לחרשים; המכשירים ישדרו סימולטנית התראות כגון אזעקה בעיתות חרום, באתר TheMarker‏, 11 בספטמבר 2000 שירות גלובס, ‏"ביפר" במו"מ עם האיחוד האירופי למכירת 50 אלף מערכות התראה נגד אסונות טבע, באתר גלובס, 23 ביוני 2005 שירות גלובס, ‏מערכות דיווחית יותקנו ביישובי עוטף עזה, באתר גלובס, 10 בנובמבר 2005 TheMarker digital, חברת ביפר תתקין כ-25 מערכות דיווחית לתחנות כיבוי ברחבי הארץ, באתר TheMarker‏, 22 בינואר 2006 ערן גבאי, ביפר מציגה: כמה קל להירדם על 100 מיליון שקל, באתר TheMarker‏, 10 ביולי 2006 ערן גבאי, גורמי הביטחון וההצלה הזמינו 5,000 מכשירי ביפר בדחיפות, באתר TheMarker‏, 7 באוגוסט 2006 ערן גבאי, 102 עובדי חברת ביפר מסרו את המכשירים האישיים לכוחות ההצלה, באתר הארץ, 9 באוגוסט 2006 450 מערכות "דיווחית" הותקנו בבתי התושבים במטולה, באתר ynet, 24 באוקטובר 2006 הדס מנור, ‏מערכת התראה על נפילות קסאם מותקנת במפעלים, באתר גלובס, 4 ביוני 2007 שמוליק חדד, הערב: התרעת צבע אדום תיכנס לפעולה באשדוד, באתר ynet, 24 בדצמבר 2008 רותי סיני, משרד הרווחה מחלק זימוניות לכבדי שמיעה בדרום, באתר הארץ, 28 בדצמבר 2008 יובל אזולאי, ‏אזעקה בביפר: מע' הביטחון תרכוש אלפי מכשירים לכבדי שמיעה, באתר גלובס, 26 בספטמבר 2010